**NÁRODNÁ RADA SLOVENSKEJ REPUBLIKY**

**IX. volebné obdobie**

Č.: KNR-VSV-1407/2024/6

**346a**

# Spoločná správa

**výborov Národnej rady Slovenskej republiky o prerokovaní návrhu poslancov Národnej rady Slovenskej republiky Rudolfa HULIAKA, Dagmar KRAMPLOVEJ, Andreja DANKA a Adama LUČANSKÉHO na vydanie zákona, ktorým sa mení zákon č. 238/1998 Z. z. o príspevku na pohreb v znení neskorších predpisov (tlač 346)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre sociálne veci ako gestorský výbor **k návrhu** poslancov Národnej rady Slovenskej republiky Rudolfa HULIAKA, Dagmar KRAMPLOVEJ, Andreja DANKA a Adama LUČANSKÉHO na vydanie zákona, ktorým sa mení zákon č. 238/1998 Z. z. o príspevku na pohreb v znení neskorších predpisov **(tlač 346)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 335 z 13. júna 2024 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

**Stanovisko vlády** Slovenskej republiky k návrhu poslancov Národnej rady Slovenskej republiky Rudolfa HULIAKA, Dagmar KRAMPLOVEJ, Andreja DANKA a Adama LUČANSKÉHO na vydanie zákona, ktorým sa mení zákon č. 238/1998 Z. z. o príspevku na pohreb v znení neskorších predpisov **(tlač 346)** podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebolo do konania schôdze gestorského výboru doručené**.

**IV.**

Návrh poslancov Národnej rady Slovenskej republiky Rudolfa HULIAKA, Dagmar KRAMPLOVEJ, Andreja DANKA a Adama LUČANSKÉHO na vydanie zákona, ktorým sa mení zákon č. 238/1998 Z. z. o príspevku na pohreb v znení neskorších predpisov **(tlač 346) prerokovali a odporučili** Národnej rade Slovenskej republiky **schváliť**:

Ústavnoprávny výbor Národnej rady Slovenskej republiky uznesením č. 145 z 5. septembra 2024,

Výbor Národnej rady Slovenskej republiky pre financie a rozpočet uznesením č. 106 zo 6. septembra 2024,

Výbor Národnej rady Slovenskej republiky pre sociálne veci uznesením č. 57 z 10. septembra 2024.

**V.**

Z uznesení výborov Národnej rady Slovenskej republiky uvedených v IV. bode tejto spoločnej správy vyplývajú tieto pozmeňujúce a doplňujúce návrhy:

1. V názve zákona sa slová ,,v znení zákona č. 453/2003 Z. z., zákona č. 601/2003 Z. z. a zákona č. 468/2011 Z. z.“ nahrádzajú slovami ,,v znení neskorších predpisov“ a na konci sa vypúšťajú slová „sa mení takto:“.

Úprava v súlade s 21. bodom Prílohy č. 2, Legislatívno-technické pokyny, Legislatívnych pravidiel tvorby zákonov č. 19/1997 Z. z. z dôvodu, ak bol zákon viac ráz novelizovaný, uvádza sa s dodatkom slov „v znení neskorších predpisov“.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre sociálne veci**

**Gestorský výbor odporúča schváliť.**

1. V čl. I 1. bod znie:

„1. V § 4 odsek 1 znie: „(1) Výška príspevku je 200 eur.“.“.

Legislatívno-technická úprava, ktorou sa navrhuje nové znenie § 4 ods. 1 z dôvodu, že zákon neustanovuje sumu 2 400 Sk.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre sociálne veci**

**Gestorský výbor odporúča schváliť.**

1. Čl. I sa dopĺňa bodom 2, ktorý znie:

„2. § 14 sa dopĺňa 6. bodom, ktorý znie:

„6. nariadenie vlády Slovenskej republiky č. 393/2007 Z. z. o zvýšení sumy príspevku na pohreb.“.“.

V nadväznosti na doplnenie sa upraví názov zákona a úvodná veta čl. I nasledovne: slová „sa mení“ sa nahrádzajú slovami „sa mení a dopĺňa“.

Navrhovanou úpravou sa zrušuje nariadenie vlády Slovenskej republiky č. 393/2007 Z. z. o zvýšení sumy príspevku na pohreb, ktoré ustanovuje aktuálnu sumu príspevku na pohreb 2 400 Sk.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre sociálne veci**

**Gestorský výbor odporúča schváliť.**

**VI.**

**Gestorský výbor** na základe stanovísk výborov k návrhu poslancov Národnej rady Slovenskej republiky Rudolfa HULIAKA, Dagmar KRAMPLOVEJ, Andreja DANKA a Adama LUČANSKÉHO na vydanie zákona, ktorým sa mení zákon č. 238/1998 Z. z. o príspevku na pohreb v znení neskorších predpisov **(tlač 346)** a v ich uzneseniach uvedených pod bodom IV. tejto správy **odporúča** Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**schváliť.**

**VII.**

Gestorský výbor odporúča **hlasovať o návrhoch**  **1 až 3** v piatej časti tejto spoločnej správy **spoločne** so stanoviskom gestorského výboru **schváliť.**

**Spoločná správa** výborov Národnej rady Slovenskej republiky o prerokovaní návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci  
č. 58 z 10. septembra 2024.

Týmto uznesením výbor zároveň poveril spoločného spravodajcu **Michala Stušku,** aby na schôdzi Národnej rady Slovenskej republiky pri rokovaní o predmetnom návrhu zákona informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Zároveň určil poslankyne Alenu Novákovú a Janu Vaľovú za náhradníkov spravodajcu.

 Bratislava 10. septembra 2024

**Ján Richter v.r**

**predseda výboru**